钦定古今图书集成/明伦汇编/氏族典/第334卷 > 刘怀珍
## 钦定古今图书集成/明伦汇编/氏族典/第334卷 > 刘怀珍

按《南齐书刘怀珍传》，“怀珍，字道玉，平原人，汉胶东康
王寄后也。祖昶，为青州治中。伯父奉伯，宋世为陈、南
二郡太守。怀珍幼随奉伯至寿阳，辟主簿。江夏王义
恭出镇盱眙，取为骠骑长史，寻除振武将军、长广太
守。孝建初，为义恭大司马参军。大明二年，贼围泗口，
怀珍将步骑赴之，破七城，拜建武将军、乐陵河间二”
郡太守，赐爵广晋县侯。泰始初，除宁朔将军、东安东
莞二郡太守。召还，除游击将军。沈文秀拒命，明帝遣
明僧暠北征，为文秀所破，使怀珍救援。怀珍袭陷其
城，文秀请降。其秋，魏侵齐，兖州刺史刘休宾告急。休
宾，怀珍从弟也。朝廷以怀珍督水军赴救，改授宁朔
将军，进平南将军。建元元年，转左卫将军，改霄城侯。
明年，加散骑常侍。怀珍年老，以禁旅辛勤，求为闲职，
转光禄大夫。四年卒，谥曰“敬侯